Nyelai Tang Amat
Tusun Ke-2 NILIK NASIT ARI ATAU BABI LEMAMBANG ke duduk ba tisi Leo Bundan nya lalu berandau enggau Manang nya. Enda tentu didinga leka randau seduai nya. Udah nya Lemambang nya tadi pan angkat lalu deka ngayang babi. Babi nya sigi udah sedia lading-lading semak iya dia. Udah diberi makai piring, babi nya pan disugu lalu nya digayang. Udah babi nya mati, Lemambang seduai Manang nya pan ngulihka atau babi nya tadi lalu diengkah ba pinggai beselapka daun sabang. Bala sida tuai pan besambutka atau babi nya lalu sama bela diasuh mantaika penemu diri pasal gaya atau babi nya. Manah tauka jai.  Kenu ku sida ke meda sereta ngelala nasit orang ti empu pengawa nya: umbas iya pemanah mih atau babi nya. Tembu bepedaka atau babi nya, iya enggau bala pengabang sereta sida serumah nya mega ditumi ngena ai tuak. Maya nya Lemambang pan ngambi peluang berandau enggau Leo baru. “Uchu, aku bisi utai ditanya ba nuan. Ngelama tu nuan kala bisi mimpi nyelai? Tauka bisi utai nyadi ba pengidup nuan ti besangkut paut enggau Orang Panggau?” pia ku iya ngepunka randau kami. “Bisi aki. Tang aku enda nemu nama tuju iya. Aku kala bemimpi. Mimpi aku tu bisi nyadi urung setaun dua ti udah,” ku Leo Bundan. “Nya mih uchu, aku ngasaika bisi utai nyelai ba nuan. Kenyau kita ke datai tadi, senang amat asai ati aku meda mua nuan. Pia mega ari mimpi endu nyin demalam. Aku berasai gaga meda kita datai. Baka ke diajih. Uji nuan nusi ke kami duai Manang tu mimpi nuan nya,” ku Lemambang nya sambil malik ngagai mua Manang ti duduk ari sepiak kiba Leo. MIMPI DIBAI BUNGAI NUING NGABANG “Mimpi aku baka tu, aki. Aku bemimpi sekali. Maya nya aku asai ke benung tinduk , lalu digerak orang. Orang madah bisi Orang Panggau datai ngiga aku di luar rumah. Aku pan angkat pansut ke tanju. Maya nya aku meda mayuh amat orang ba tengah laman sebuah rumah panjai. Sida nya indu, lelaki enggau anak mit semua bengepan Iban magang. Seiku pan sida nya nadai dikelala aku. Enda lama udah nya, datai dih siku orang ti kering gamal, penuh ngena ngepan Iban lalu mansang ngagai aku. Orang nya pan madahka nama diri Bungai Nuing. Sida datai laban deka mai aku ngabang. Ninga munyi nya aku baka ke diasuh ga lalu tama ke bilik lalu bepasukka ngepan. Aku nangkin ilang, ngena gagung sereta beselapuk chukup enggau lanjang bulu burung. Kurang lebih sebaka enggau ngepan Bungai Nuing tadi. Dia aku lalu matak senapang patah ari atas pemanggai lalu disan aku. Senapang nya baru sereta manah amai. Bungai Nuing pan lalu bejaku baru ngasuh aku nyadi tuai pengabang. Iya madah, aku sigi diambi sida nyadi tuai pengabang laban aku ti bisi ngembuan senapang nya. Aku pan enda mantah. Enda lama udah nya, kami pan mupuk ngejang ari rumah panjai. Aku enda nemu kini tunga kami ke ngabang nya laban Bungai Nuing nadai nyebut nama menua nya. Lebuh aku baru deka nanya, aku pan tedani,” pia ku Leo nusi ke seduai nya pasal mimpi nya. Seduai iya sama ngenung ninga mimpi Leo. “Amat manah mimpi nuan, uchu. Kati kala diintu nuan mimpi nya? Enti nuan deka, aku nemu ga ngintu sereta ngaduka mimpi nuan nya ambika nyentuk,” ku Lemambang nya. “Nadai, aki. Sekumbang ti masuk agama Kristian aku sigi nadai kala berunding ngintu mimpi nya. Dua bulan udah nya, pun serai aku bebungai pan enda aku guna tauka diadu aku,” ku saut Leo. “Kada enda salah tanya aku tu, uchu?  Kati nuan tu bisi peturun aki ini nyadi Lemambang tauka Manang,” ku Lemambang nya nanya baru. Manang nya mega baka ke sedia ngantika saut aku. “Sigi bisi aki. Kelia menya bisi mih,” ku saut Leo lalu becherita mimit pasal penatai sereta peturun diri empu.  “Apuuu…! Patut mih nuan tu semak amat ari antu, uchu. Bidik nuan, uchu. Nya mih kebuah Orang Panggau deka nyemakka diri ngagai nuan. Enti baka kami tu ngempu mimpi nuan nya, besai reti iya, uchu. Pun serai ti bebungai nya tau mih ke ubat, uchu, enti diadu sereta diintu nuan. Enti aku sigi begawai…,” pia ku sempelah Manang nya. Randau Leo enggau Lembambang seduai Manang nya tadi puntan laban dikangauka orang besundang tujuh kali niti ruai. Udah tembu nya, sida pan merarau. Tembu merarau, sida Leo seraban pan mulaika diri. Maya sida lima  mulaika diri hari sigi udah lemai bendar.  Sebedau mupuk, Lemambang nya tadi pan ngerandau iya baru. “Enti sema nuan begunaka Lemambang mya nuan deka ngaga pengawa begawai, tau ga ngambi aku, uchu. Aku sanggup datai, enda milih maya enggau menua,” ku Lemambang nya tadi. Leo semina nagunka pala aja lalu nadai nyabut semaya.          PECHAYA TANG TUHAN LEBIH BEKUASA Nyentuka ngagai taun 2015, Leo Bundan endang nadai kala ngintu tauka ngaduka mimpi nya. Bungai serai nya pan enda diguna iya. Tejuka tumbuh pia aja mih ba belakang rumah iya di Bandar Raya Miri din. Kenu ku Leo, iya pechaya, sida Orang Panggau tu amat bisi. Sida deka nulung bansa Iban, lebih agi sida ke agi megai Agama Adat Iban nya. Taja pia, ba pengarap iya Tuhan ti Allah Taala lebih bekuasa laban sida Orang Panggau pan sama nyembah Iya ti disebut orang Kristian, Tuhan Jesus Kristus. Aku, ti seruran mansik sereta cherita antu ti nyelai baka tu pan sebaka enggau penemu Leo nya mega. Dalam asil tulis aku, aku bisi nyebut Orang Panggau tu seraban ari Antu Bunsu Petara (Dewa): Sama enggau “Dewa” dalam pengarap Tua Pek Kong enggau Hindu. AGAMA Agama nya sebengkah ari pengarap lalu nyembah orang ti besai kuasa lebih agi iya ti disebut Petara tauka mayuh bansa petara baka Bunsu Petara “Dewa”. Semua agama nya sistem pengarap, tang ukai semua sistem pengarap nya agama. Taja pia, dua iti pekara nya kelalu mayuh utai ti sama sebaka enti dibanding enggau pangan diri. “Religion is the belief and worship of superhuman controlling power especially a personal God or gods / goddess. All religion are a type of belief systems, but not all belief systems are religions. …but there are too many similarities between the two for comparison…” (Wikipedia.) POLITEISME Politeisme nya agama ti arapka mayuh bansa Bunsu Petara (Dewa Dewi, gods /goddess, diety). Tuju agama tu iya nya ukai semina meri piring ngagai Bunsu Petara tu tang mega nyembah sereta besampi minta berekat nyeliahka diri ari penyai. Chunto agama ke baka tu nya: agama Hindu, Buddha, Shinto, Yunani (Greek), agama tradisi bansa China, pengarap neo-pagan enggau paganisme English-Saxon. (Hutchinson Encyclopedia (12th Edition) MONOTEISME Monoteisme nya agama ti arapka semina siku aja Petara @ Petara (God Almighty). Pengarap tu dikembuan orang Judah (Jews), Kristian enggau Islam. Monoteimse enda nyebut pasal mayuh Bunsu Petara. Agama tu bisi nyebut pasal deity, a supernatural being gods or goddess, tang agama Judah, Kristian enggau Islam semina nyembah SATU aja supernatural being. (Hutchinson Encyclopedia 12th Edition) Nitihka pansik Hutchionson, di dunya tu bisi lima ngagai 12 agama ti besai-besai (major) tang semina tiga bengkah agama aja ti Monoteisme, lalu sida ti bukai nya Politeisme sereta mayuh agi sida ti disebut agama ti mit-mit (minor). Berindik ari pansik nya, agama Adat Iban nya mih siti ari agama ke mit-mit (minor) nya dalam kategori agama Politeisme ti nyembah petara-petara “gods / goddess, dewa” (Bunsu Petara: Orang Panggau Libau enggau tujuh iku Sengalang Burong diri menyadi)   Nitihka pansik teori Infraed (IR) Light for Ghost Hunting, Sains Fizik (Theoretical Physicist) – Albert Einstein & Sains Spiritual, ujan nyala, endang tanda Antu Bunsu Petara tauka Antu amat-amat bisi datai; laban sida nya roh @ tauka disebut Eletromagnetic Energy – Negative Energy, semina ulih diau ba utai ti chelap, enda angat tauka mambam. Engergi Negatif @ Antu, roh jai enda ulih diau ba endur ti angat.                          (Betampung ba Tusun Ke-3  minggu nyin ila) Sekeda ari artikel dalam gempung cherita Nyelai Tang Amat (NTA) tu udah kala dichelak nyadi bup ti benama Batu Kudi Nyabak enggau Pengabang Ari Panggau Libau; lalu deka  befokus ba senentang pengidup pendiau bansa Dayak di Kalimantan enggau  Iban Sarawak tauka bansa Dayak ti bukai di Sarawak. Pechaya tauka enda, bepanggai ba pemacha empu. Engka bala pemacha bisi utai tanya tauka deka ngirum infomasyen enggau gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115. Kelimpah ari nya, enti bala pemacha bisi tetemuka cherita tauka utai ti nyelai (misteri) di menua kita, pasal Antu tauka Bunsu Petara tauka pasal Tuhan God Almighty, tau mega ngiga aku, puji Tuhan, enti “diizinNya” aku deka datai ba endur kita nya.     Oleh HARRY USUP UMBAR 
See author's posts
